ഇന്ത്യൻ ഓപ്പണർമാരായ ശിഖർ ധവാനും കെഎൽ രാഹുലിനും ഐസിസി ടെസ്റ്റ് റാങ്കിങ്ങിൽ നേട്ടം . ശ്രീലങ്കയ്ക്കെതിരായ മികച്ച പ്രകടനമാണ് ഇരുവരെയും കരിയറിലെ മികച്ച റാങ്കിലെത്തിച്ചത് . പരമ്പരയിൽ രണ്ട് സെഞ്ചുറികൾ നേടിയ ധവാൻ പത്ത് സ്ഥാനങ്ങളുയർന്ന് 28 സ്ഥാനത്തെത്തി . അവസാന രണ്ട് മൽസരങ്ങളിൽ ബാറ്റ് ചെയ്ത കെഎൽ രാഹുൽ ഒമ്പതാം സ്ഥാനത്തുണ്ട് . ചേതേശ്വർ പൂജാര , വിരാട് കോലി , അജിങ്ക്യ രഹാന എന്നിവരാണ് ആദ്യ പത്തിലുള്ള മറ്റ് ഇന്ത്യൻ താരങ്ങൾ . ഓസ്ട്രേലിയൻ ക്യാപ്റ്റൻ സ്റ്റീവൻ സ്മിത്താണ് ഒന്നാം സ്ഥാനത്ത് . ജോ റൂട്ടും കെയ്ൻ വില്ല്യംസണുമാണ് രണ്ടും , മൂന്നും സ്ഥാനങ്ങളിൽ . ടീം റാങ്കിങ്ങിൽ ഇന്ത്യ ഒന്നാം സ്ഥാനം നിലനിർത്തി . അതേസമയം പരമ്പര ദയനീയമായി തോറ്റ ശ്രീലങ്ക ഏഴാം സ്ഥാനത്തായി . ബോളർമാരുടെ പട്ടികയിൽ ആദ്യ പത്തിൽ മാറ്റമില്ല . രവീന്ദ്ര ജഡേജ ഒന്നാം സ്ഥാനവും ആർ അശ്വിൻ മുന്നാം സ്ഥാനവും നിലനിർത്തി . ഇംഗ്ലണ്ടിൻറെ ജയിംസ് ആൻഡേഴ്സനാണ് രണ്ടാമത് . അവസാന മൽസരത്തിലെ മികച്ച പ്രകടനത്തിൻറെ അടിസ്ഥാനത്തിൽ കുൽദീപ് യാദവ് 29 സ്ഥാനങ്ങൾ മുന്നോട്ടു കയറി 58ലെത്തി . മുഹമ്മദ് ഷമി , ഉമേഷ് യാദവ് എന്നിവരാണ് യഥാക്രമം 19,21 സ്ഥാനങ്ങളിൽ . ഓൾറൌണ്ടർമാരിൽ ബംഗ്ലാദേശ് താരം ഷാക്കിബ് അൽ ഹസൻ ഒന്നാം സ്ഥാനത്ത് തിരിച്ചെത്തി . രവീന്ദ്ര ജഡേജ രണ്ടാം സ്ഥാനത്തും ആർ അശ്വിൻ മുന്നാമതുമാണ് . ശ്രീലങ്കയ്ക്കെതിരായ അവസാന മൽസരത്തിൽ സസ്പെൻഷനാണ് ജഡേജക്ക് വിനയായത് . ദക്ഷിണാഫ്രിക്കയ്ക്കെതിരെ മിന്നും പ്രകടനം കാഴ്ച്ചവെച്ച ഇംഗ്ലണ്ടിൻറെ മൊയ്ൻ അലി , ബെൻ സ്റ്റോക്സ് എന്നിവരാണ് മൂന്നും നാലും സ്ഥാനങ്ങളിൽ .